Jong man deur honde verskeurRuan Redgard. Foto: Via Facebook Ruan Redgard, ŉ 27-jarige inwoner van Port Elizabeth in die Oos-Kaap, is Maandagaand dood toe hy deur twee honde, vermoedelik pitbulls, verskeur is. Kapt. Sandra Janse van Rensburg, polisiewoordvoerder, het Woensdag aan Maroela Media gesê Redgard het omstreeks 22:00 in Magnoliastraat, in Algoapark, na sy huis toe gestap toe hy deur die twee honde aangeval is. “Die man het om hulp geskreeu en omliggende bure het uitgekom en hom probeer help,” het Janse van Rensburg gesê. Die inwoners het vir lank verbete probeer om die honde van Redgard af te kry en in die proses is een van die helpers ook gebyt. Dié man moes na ŉ plaaslike hospitaal geneem word vir mediese behandeling. “Toe die omstanders uiteindelik daarin kon slaag om die honde te verwilder, het die slagoffer kort daarna aan sy beserings beswyk.” Na wat berig word, het die voorval sowat 40 minute geduur en is een van Redgar se hoofslagare raak gebyt. Die polisie het met die hulp van die gemeenskap die honde se eienaars se huis in Whyteleaf-rylaan, wat parallel met Magnoliastraat loop en waarvan die erwe aangrensend is, opgespoor. Die honde is daar van kant gemaak. Volgens Janse van Rensburg is dit nog onduidelik hoe die honde uit die erf gekom het. “Die polisie doen ŉ geregtelike doodsondersoek. As die ondersoek afgehandel is, sal die dossier na die staatsaanklaer gestuur word, wat sal besluit of iemand strafregtelik vervolg moet word,” het sy gesê.